UNIQ ออกหุ้นกู้ 3 พันลบ.อายุ 3 ปี ดอกเบี้ย 3.70% ต่อปี เปิดขายช่วง 11-13 ก.พ.นี้
UNIQ ออกหุ้นกู้ 3 พันลบ.อายุ 3 ปี ดอกเบี้ย 3.70% ต่อปี เปิดขายช่วง 11-13 ก.พ.นี้
UNIQ ออกหุ้นกู้ 3 พันลบ.อายุ 3 ปี ดอกเบี้ย 3.70% ต่อปี เปิดขายช่วง 11-13 ก.พ.นี้
20 ม.ค. 2563

นายเติมพงษ์ เหมาะสุวรรณ รองกรรมการผู้จัดการอาวุโส กลุ่มงานบัญชีและการเงิน บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ เปิดเผยว่า บริษัทฯ ได้แต่งตั้งธนาคารกรุงไทย จำกัด (มหาชน) เป็นผู้จัดการการจำหน่ายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกันและมีผู้แทนผู้ถือหุ้นกู้ มูลค่าเสนอขายรวมไม่เกิน 3,000 ล้านบาท
โดยจะเสนอขายให้แก่ประชาชนทั่วไป และ/หรือ นักลงทุนสถาบัน ในระหว่างวันที่ 11-13 กุมภาพันธ์นี้ ทั้งนี้หุ้นกู้ดังกล่าวได้รับการจัดอันดับความน่าเชื่อถือจากบริษัท ทริสเรทติ้ง จำกัด ในระดับ BBB ขณะที่อันดับความน่าเชื่อถือขององค์กรอยู่ที่ “BBB+” แนวโน้ม “คงที่” อายุ 3 ปี ผลตอบแทน 3.70% ต่อปี กำหนดจ่ายดอกเบี้ยทุก 3 เดือน กำหนดจองซื้อขั้นต่ำ 1 แสนบาท โดยวัตถุประสงค์ในการเสนอขายหุ้นกู้ในครั้งนี้ เพื่อใช้เป็นเงินทุนหมุนเวียน และ/หรือใช้ในการประกอบธุรกิจ ได้แก่ โครงการก่อสร้างระบบรถไฟชานเมือง (สายสีแดง) บางซื่อ-รังสิต รวมถึงโครงการอื่นๆ ที่จะมีในอนาคต
สำหรับจุดเด่นของ UNIQ นอกจากจะเป็นผู้รับเหมารายใหญ่ของประเทศ เป็นผู้รับเหมาชั้น 1 และชั้นพิเศษในหลายหน่วยงานราชการแล้ว บริษัทมีความสามารถในการรับงานโครงการขนาดใหญ่ได้ โดยบริษัทได้รับคัดเลือกให้จัดทำโครงการโครงสร้างพื้นฐานขนาดใหญ่หลายโครงการ  และบริษัทมีมูลค่างานในมือ (Backlog) จำนวนมาก โดย ณ วันที่ 30 กันยายน 2562 บริษัท มีงานที่อยู่ระหว่างดำเนินการ มูลค่าประมาณ 90,000  ล้านบาท และยังไม่รับรู้รายได้อีกประมาณ 16,000 ล้านบาท ซึ่งมีอายุสัญญาอีกประมาณ 3 ปี ซึ่งในระหว่าง 3 ปีข้างหน้า บริษัทฯ เชื่อว่ามีความสามารถหางานเพิ่มเติมได้อย่างต่อเนื่อง เนื่องจากทางภาครัฐจำเป็นต้องเร่งผลักดันให้มีการลงทุนในสาธารณูปโภคด้านต่างๆ ผ่านแผนปฏิบัติการด้านคมนาคมขนส่ง เพื่อเป็นการกระตุ้นเศรษฐกิจ ให้ฟื้นตัวอย่างต่อเนื่อง
ด้านนายรวินทร์ บุญญานุสาสน์ รองกรรมการผู้จัดการใหญ่ ผู้บริหารสายงาน สายงานธุรกิจตลาดเงินตลาดทุน ธนาคารกรุงไทย จำกัด (มหาชน) กล่าวว่า เชื่อว่านักลงทุนจะให้การตอบรับหุ้นกู้ของ บมจ.ยูนิค เอ็นจิเนียริ่ง แอนด์ คอนสตรัคชั่น เป็นอย่างดี เพราะนอกจากจะเป็นทางเลือกที่เหมาะสมในภาวะที่การลงทุนมีความผันผวนแล้ว ผลตอบแทนของหุ้นกู้ยังอยู่ในระดับที่น่าพอใจ ขณะที่ปัจจัยพื้นฐานที่แข็งแกร่งจากการเป็นหนึ่งในผู้นำในธุรกิจรับเหมาก่อสร้างโครงการขนาดใหญ่ของบริษัทฯ ยังเป็นปัจจัยดึงดูดให้นักลงทุนสนใจลงทุนหุ้นกู้ของบมจ.ยูนิค เอ็นจิเนียริ่ง แอนด์ คอนสตรัคชั่น มากยิ่งขึ้น
ทั้งนี้ UNIQ เป็นผู้ประกอบการธุรกิจรับเหมาก่อสร้าง ที่มุ่งเน้นงานสาธารณูปโภคขนาดกลางและขนาดใหญ่ ที่ต้องอาศัยความเชี่ยวชาญในด้านบริหารการจัดการและการเลือกใช้เทคโนโลยีระดับสูงให้เหมาะสม เช่น งานก่อสร้างสะพานโครงสร้างเหล็กและสะพานโครงสร้างคอนกรีตเสริมเหล็ก งานก่อสร้างอุโมงค์รถยนต์ลอดใต้ทางแยก งานก่อสร้างทางพื้นคอนกรีตเสริมเหล็กและแอลฟัลท์ติกคอนกรีต งานระบบสาธารณูปโภคใต้ดินทั้งไฟฟ้า ประปาและโทรศัพท์ เป็นต้น
รวมถึงงานในโครงการรับเหมาก่อสร้างที่มีขนาดใหญ่มูลค่าโครงการสูง หรือเป็นโครงการที่ต้องอาศัยความชำนาญหรือเทคโนโลยีเฉพาะด้าน โดยลูกค้าของบริษัทฯ จะเป็นหน่วยงานภาครัฐหรือรัฐวิสาหกิจ เช่น กรมทางหลวง การทางพิเศษแห่งประเทศไทย การรถไฟฟ้าขนส่งมวลชนแห่งประเทศไทย การไฟฟ้านครหลวง บริษัท ท่าอากาศยานไทย จำกัด (มหาชน) การรถไฟแห่งประเทศไทย เป็นต้น เนื่องจากผลงานของบริษัทฯ ได้รับการยอมรับอย่างกว้างขวางถึงคุณภาพและการบริหารโครงการที่มีประสิทธิภาพสูง ทำให้มีโอกาสรับงานจากภาครัฐอย่างต่อเนื่อง และในสภาวะเศรษฐกิจในปัจจุบันการที่บริษัทเลือกประมูลงานกับทางภาครัฐก็เป็นการลดความเสี่ยงเรื่องหนี้สูญที่อาจจะเกิดขึ้นจากการรับงานจากภาคเอกชน
นอกจากนี้ในช่วงปลายปีที่ผ่านมาบริษัทได้ลงนามในสัญญาจ้างก่อสร้างกับการรถไฟแห่งประเทศไทยในการก่อสร้างโครงการจัดหาและติดตั้งระบบอาณัติสัญญาณ และโทรคมนาคมในโครงการก่อสร้างรถไฟฟ้าทางคู่ช่วงลพบุรี-ปากน้ำโพ ซึ่งมีมูลค่าโครงการประมาณ 2,800 ล้านบาท
“ธนาคารกรุงไทย มีความยินดีเป็นอย่างยิ่งที่ได้รับความไว้วางใจจาก UNIQ ให้รับหน้าที่เป็นผู้จัดการการจำหน่ายหุ้นกู้ของบริษัทฯ ในครั้งนี้ ซึ่งเราเชื่อว่านี่จะเป็นโอกาสที่ดีอีกครั้งหนึ่งของนักลงทุนที่มีทางเลือกในการลงทุนที่ให้ผลตอบแทนที่น่าพอใจ ภายใต้การจัดอันดับเครดิตในระดับ Investment Grade ที่ BBB จากทริสเรทติ้ง ขณะที่อันดับความน่าเชื่อถือขององค์กรอยู่ที่ “BBB+” แนวโน้ม “คงที่” นายรวินทร์กล่าว
สำหรับผู้ลงทุนที่สนใจ สามารถศึกษารายละเอียดเพิ่มเติมได้ที่ www.sec.or.th หรือติดต่อผ่านสาขาธนาคารกรุงไทย จำกัด (มหาชน) หรือโทร 02-111-1111